2015 / január / 14.

**SAJTÓKÖZLEMÉNY**

jelentős összegekhez juthatnak a tehetséggondozás szereplői

***A személyi jövedelemadó „második” 1%-ából működő Nemzeti Tehetség Program (NTP) még nyitott, valamint a Széchenyi 2020 fejlesztéspolitikai program pályázatairól tartott tájékoztatót Novák Katalin, család és ifjúságügyért felelős államtitkár, valamint Bajor Péter, a Magyar Tehetségsegítő Szervezetek Szövetsége (MATEHETSZ) ügyvezető elnöke. 2015 első félévében az NTP hazai forrásából 1,364 milliárd forint, uniós forrásból, a Tehetséghidak Program keretein belül pedig 1,2 milliárd forint szolgálja a hazai és határon túli tehetséggondozás céljait.***

A Nemzeti Tehetség Program alapvető célja a Magyarországon és a külhoni magyarlakta területeken a **tehetségsegítés fejlesztése**. A Program idei legfrissebb eseményeiről, pályázati kiírásairól számolt be Novák Katalin államtitkár asszony. Az **Emberi Erőforrások Minisztériuma** megbízásából az Emberi Erőforrás Támogatáskezelő (EMET) által 2014 decemberében meghirdetett pályázatokra a korábbi évekhez hasonlóan a magyarországi, valamint a határon túli magyarlakta területek köznevelésben és felsőoktatásban, valamint a tehetséggondozásban részt vevő szakembereinek, műhelyeinek széles köre nyújthat be támogatási igényt. **Az 1,3 milliárd forint összértékben meghirdetett pályázatok beadási határideje 2015. január 23.**

A nyílt kiírások több módon támogatják a tehetségügyet. A kisiskolák **csoportos tehetséggondozó programra vagy bentlakásos tehetséggondozó táborra**, középiskolák pedig legalább 30 órás **tehetséggondozó programok**ra pályázhatnak. **Témanapok, témahetek** megvalósítására nyújthatnak be pályázatot a tehetséges fiatalok felkészítését végző, alapfokú művészetoktatási intézmények, és olyan köznevelési intézmények, amelyek a matematikai, természettudományos és műszaki, informatikai, valamint a szakmatanuláshoz szükséges kompetenciákat kívánják ezen a módon erősíteni. A pályázati források lehetőséget adnak a **magyar kulturális örökség megőrzését, a hagyományok és a népi kultúra ápolását felvállaló tehetséggondozó programok** támogatására.

Az általános iskolai, gimnáziumi, szakközépiskolai és szakiskolai tanulók számára meghirdetett, országos, felmenő rendszerű **tehetséggondozó tanulmányi és művészeti versenyek** megrendezésének, továbbá hazai tanulók és csapatok nemzetközi versenyeken való részvételének támogatására külön felhívás szolgál, és adott a lehetőség a tehetségek kiválasztását segítő diáksport versenyek támogatásának elnyerésére.

**Roma** és/vagy **szociokulturálisan hátrányos helyzetű fiatalok** tehetségfejlesztésének, a mentorálást végző pedagógusok továbbképzésének támogatása is a célok között szerepel. Külön pályázat nyújt lehetőséget a **fogyatékkal élő tanulók** integráló környezetben lévő programjainak megvalósulására, tehetségsegítő szolgáltatásokhoz történő hozzáférésük és a fiatalokat fejlesztő szakemberek tehetségsegítővé válásának támogatására.

A **Tehetséghidak Program** 2012 nyarán indult, első felhívásait 2012 decemberében tette közzé. A program első szakasza 2014 nyarán zárult le, ebben az időszakban közel 2 milliárd forint értékben támogatott mintegy 25 ezer tehetséges fiatalt. Az EMMI kezdeményezésére a Kormány 2014 nyarán döntött arról, hogy a sikeres pályázati megvalósítást elismerve lehetővé teszi a Tehetséghidak Program kiterjesztését 1,2 milliárd forint forrásbővítéssel. Bajor Péter tájékoztatása kiterjedt a már lezárt pályázatokon túl a Program további tervezett aktivitásaira is.

A második szakasz felhívásai 2014 novemberétől jelennek meg, eddig mintegy 550 millió forint támogatás felhasználásáról született döntés a Tehetséghidak projektiroda által közzétett felhívásokon keresztül. Az eddig meghirdetett hat témakörben (csoportos tehetségsegítés, kiemelkedő tehetségek egyéni személyiségtámogatása és pályaorientációja, mentori támogatás, nemzetközi tapasztalatszerzés, kommunikációs műhelyek, pedagógus-továbbképzés) a források szabta lehetőségeket jelentősen meghaladó pályázói érdeklődés mutatkozott, így a beérkezett pályázatok kb. 60%-át tudta támogatni a Tehetséghidak Program.

A legnagyobb érdeklődés a **„Csoportos tehetségsegítő tevékenységek megvalósítására”** című pályázati felhívást övezte, mely Tehetségpontokban és más intézményeknél, szervezeteknél támogatja gyerekek és diákok csoportos, közösségi formában megvalósuló tehetségfejlesztését. **Összesen 410 pályázat érkezett** az ország minden részéről. A bíráló bizottsági döntés értelmében **239 támogatott pályamű** benyújtójával kezdődhetett meg az együttműködési megállapodás kidolgozása. Ugyancsak széles körű igény mutatkozott az elsősorban gyakorló pedagógusok számára szervezett, **tehetséggondozás szakirányú, tanúsítványt nyújtó képzések**re is. A Tehetséghidak Program negyedik képzési ütemében több mint **80** féle **képzésen** vehetnek részt a tehetséggondozást végző pedagógusok és szakemberek.

**A 2015 januárjában megjelenő új felhívások tervezett témái a Tehetséghidak Program forrásainak felhasználásával:**

* Szakkönyv-küldési akció Tehetségpontok számára
* Tanodák és szakkollégiumok tehetségműhelyeinek együttműködése
* Halmozottan hátrányos helyzetű tanulók tehetséggondozása: szakemberek továbbképzése műhelynapok keretében
* A tehetség hónapja – Tehetségnapok és kreatív akciók országszerte (2015. március 25. – április 25.)
* A tehetségbarát vállalatok jó gyakorlatainak elismerése

A Tehetséghidak Program 2. szakasza a Széchenyi 2020 részeként 2015. június 30-ig támogatja a hazai tehetséggondozást. A további felhívások folyamatosan jelennek meg a tehetseg.hu honlapon.

**További információ:**

**Munkácsy Zsuzsa**

alprojektvezető (kommunikáció)

**Magyar Tehetségsegítő Szervezetek Szövetsége**

**Tehetséghidak Projektiroda**

Cím: 1119 Budapest, Mérnök utca 39.

Telefon: +36 (1) 787-0597

Mobil: +36 (30) 640-4112

E-mail: munkacsy.zsuzsa@tehetsegpont.hu
Honlap: [www.tehetseghidak.hu](http://www.tehetseghidak.hu/)